**6. Sessio Sexta, anni 2020-2021**

1. Novi sodales de se ipso narrant.

2. De Asterige

3. Sententiae Publilii Syri

Amor otiosae causa sollicitudinis.

Avidum esse oportet neminem, minime senem.

Animo virum pudicae, non oculo eligunt.

Amantium ira amoris integratio est.

Amantis ius iurandum poenam non habet.

Amans, sicut fax, agitando ardescit magis.

Amor, ut lacrima, ab oculo oritur, in pectus cadit.

Animo imperabit sapiens, stultus serviet.

Amicum an nomen habeas, aperit calamitas.

Amori finem tempus, non animus facit.

Bis est gratum quod opus est, ultro si offeras.

Bonarum rerum consuetudo pessima est.

4. Fabulae Phaedri

**2.2. Anus Diligens Iuvenem, Item Puella**

*A feminis utcumque spoliari viros,*

*ament, amentur, nempe exemplis discimus.*

Aetatis mediae quendam mulier non rudis

tenebat, annos celans elegantia,

animosque eiusdem pulchra iuvenis ceperat.

ambae, videri dum volunt illi pares,

capillos homini legere coepere invicem.

qui se putaret fingi cura mulierum,

calvus repente factus est; nam funditus

canos puella, nigros anus evellerat.

**Cantio XI**

|  |  |
| --- | --- |
| **1** Tempus est, ut vir festivus  Ahti nomen narretur.  Ahti quidem Insulanus,  Lempis filius lascivus,  **5** atriis in altis crevit  apud caram genetricem  in latissimo recessu  promuntorio sub longo.  Puer piscibus nutritus  **10** Ahti percis bene crevit.  Vir egregius evasit,  rubicundulus colore,  ratione qui valebat,  rebus omnibus praestabat;  **15** sed est paulum depravatus,  malis moribus corruptus:  semper feminas secutus,  in nocturnis ludis ludens  in choreis comatarum.  **20** exsultabat puellarum.  Kylli nomine puella,  Insulana virgo florens,  atriis in altis crevit,  adolevit satis amplis,  **25** residens ad genitorem  in sedilibus posticis.  Fama crebruit crescentis:  Proci procul advenerunt  In puellae domum pulchram  **30** virginis in villam claram.  Filio Sol illam petit: | noluit ad Solem ire,  ut cum Sole resplenderet  in laboribus aestivis.  **35** Luna filio petivit:  noluit ad Lunam ire,  ut cum Luna colluceret,  circum caelum vagaretur.  Stella filio petivit:  **40** noluit ad Stellam ire,  ut per noctes permicaret  hibernalibus in caelis.  Ex Esthonia venerunt  et ex Ingria procatum:  **45** virgo noluit abire  et procantibus respondit:  “Aurum est expensum frustra,  pessum periit argentum!  In Esthoniam non ibo  **50** nec ituram me promitto,  ut impellam remis aquam,  subigo vel conto cymbam,  comedam Esthonum pisces,  suppam sorbeam Esthonum.  **55** Nec in Ingriam abibo  ad adruptas tristes ripas,  ubi fames est extrema:  fames ligni, fames tigni,  fames aquae, fames frugis,  **60** fames panis et secalis.” |

|  |  |
| --- | --- |
| Vir lascivus Lemminkäinen  Kaukomieli, homo bellus,  proficisci profitetur  florem Insulae procatum  **65** illam virginem venustam,  plexis crinibus decoram.  Mater voluit vetare,  vetus mulier monebat:  “Noli petere, mi fili,  **70** meliores quam es ipse!  Te non amant approbare  in familiam superbam.”  Vir lascivus Lemminkäinen  Kaukomieli, homo bellus:  **75** “Si non,” inquit, “sum superbus”  neque magna stirpe natus,  procor forma mea fisus,  quia corpus me commendat.”  Mater pergit prohibere  **80** Lemminkäinen proficisci  in familiam superbam,  amplam stirpem Insulanam:  “Illic virgines illudent,  feminaeque te ridebunt.”  **85** Nihil curat Lemminkäinen!  Verbis ita fere fatur:  “Risus virginum compescam  cacchinosque feminarum:  cum compressu fecundatae  **90** sinu filium fovebunt,  reprimetur omnis risus,  maledicta finientur.” | Mater verbis ita fatur:  “Vae me feminam misellam!  **95** Mulieribus stupratis,  Castis feminis compressis,  rixa gravis oriatur,  magnum bellum exardescat !  Omnis Insulae iuventus,  **100** centum ensibus praecincti  irruant in te misellum,  te circumdent derelictum.”  Nihil curat Lemminkäinen  Admonentem genetricem!  **105** Capit optimum caballum,  Equulum electum parat;  Curru vehitur veloci  inclitum in illum vicum  florem Insulae procatum  **110** eius virginem venustam. |